"กาชาดออนไลน์" สร้างประสบการณ์ใหม่เที่ยวงานในพื้นที่สวนลุมพินีจำลองเสมือนจริง ชม ช็อป ลุ้นรางวัล อิ่มบุญ ได้ตลอด 24 ชั่วโมง
วันนี้ (16 ธ.ค.64) สภากาชาดไทยเชิญชวนประชาชนร่วมกิจกรรมผ่านแพลตฟอร์มออนไลน์ ซึ่งเหมาะสมกับสถานการณ์โควิด-19 ภายใต้แนวคิด "ประสบการณ์สนุก สร้างสุขทุกมิติ" โดยผู้เข้าร่วมจะได้สร้างสรรค์ Avatar แทนตัวเองเพื่อเข้าร่วมงานเลือกได้ทั้งชาย และผู้หญิงเดินเที่ยวงานกาชาดออนไลน์ 2564 แบบเสมือนจริง ท่ามกลางบรรยากาศสวนสนุก เวทีกลาง ร้านค้า งานประกวด โชว์ศิลปิน เลือกซื้อสินค้ากับบูธกิจกรรมต่างๆมากมาย โดยการจัดงานได้จำลองพื้นที่สวนลุมพินีทั้งสวน แบ่งเป็นโซนต่าง ๆ อาทิ โซนสวนสนุก โซนสภากาชาดไทย โซนร้านค้า โซนเวทีกลางวันนี้มีการจัดเสวนาทางการแพทย์ เรื่องการดูแลลูกอย่างไรในยุคโควิด-19 การแสดงดุริยางค์ทหารเรือ การแสดงเซิ้งแพรวากาฬสินธุ์ โดยสโมสรลูกเสือกรุงเทพในพระอุปถัมภ์ฯ การแสดงของซันและฟอร์มไมค์ทองคำ ตลอดจนการแสดงขับซอ "กระแสธารแห่งวัฒนธรรมล้านนา" ให้ความรู้สึกเหมือนกับการเข้าไปอยู่งานกาชาดจริงๆ นั่งชิงช้าสวรรค์ทิพย์ชมวิว 360 องศา ฉายหนังกลางแปลงออนไลน์ 14 วัน 14 เรื่อง โดยวันนี้เสนอเรื่อง ทรชนคนสวย (2510) ส่วนเครื่องดื่มสุดฮิตในงานกาชาดอย่างโอวัลติล x KOI สูตรพิเศษ อยู่บ้านก็สั่งมาทานได้เช่นกัน ส่วนสายบุญที่สนใจร่วมบริจาคกับสภากาชาดไทยสามารถทำบุญ 14 บาท 14 วัน สร้าง 4 ภารกิจ ช่วยเหลือผู้ตกทุกข์ได้ยากผ่านออนไลน์ ลดหย่อนภาษีได้ถึง 2 เท่า ส่วนสายมูก็สามารถเช็กดวงชะตากับหมอดูชื่อดัง และชมการประกวดขวัญใจงานกาชาด นอกจากนี้ ยังมีกิจกรรมภารกิจพิชิต 18 ด่าน ฝ่าด่านลุ้นรางวัลใหญ่รถยนต์ MG5 และรางวัลต่างๆ มากมาย ที่ขาดไม่ได้คือซื้อสลากกาชาดผ่านออนไลน์จาก 37 หน่วยงาน โดยหมาก ปริญ ดารานักแสดงชื่อดัง เชิญชวนผู้สนใจเที่ยวงานกาชาดออนไลน์ มีกิจกรรมมากมายทุกวัน ตลอด 24 ชั่วโมง  ผู้สนใจสามารถเข้าร่วมกิจกรรมงานกาชาดออนไลน์ เข้าได้ทั้งบนคอมพิวเตอร์ โทรศัพท์มือถือ และแท็บแล็ต ได้ทาง www.งานกาชาด.com หรือ www.redcrossfair.com ซึ่งจะจัดไปจนถึงวันที่ 27 ธันวาคม 2564